Dugo najavljivani radovi radi postavljanja jedinstvenog spomenika kultnom njemačkom automobilu Mercedesu započeli su u Imotskom, na atraktivnoj lokaciji na Putu Gaja.

Prve iskope zemlje bagerom budno je pratio jedan od inicijatora podizanja spomenika Ivan Topić Nota, predsjednik Oldtimer kluba "Imotski".

- Konačno smo krenuli. Neki su mislili da ćemo mi to onako odoka započeti, no pripremali smo se mjesecima. Konzultirali smo se sa stručnjacima, umjetnicima, razgovarali smo s brojnim majstorima i dobili suglasnost Grada za lokaciju. Pazite, sam spomenik kultnoj 115-ici iz znamenitih sedamdesetih godina prošlog stoljeća, u prirodnoj veličini, bit će težak okruglih 36 tona. Spomenik se kleše ručno samo od čistog tvrdog imotskog kamena, rukama naših vrhunskih majstora. Kada kažem imotskog čistog kamena, mislim na činjenicu da smo nekoliko mjeseci krstarili našim krajem i tražili pogodnu gromadu, da bismo ipak na kraju našli nekoliko gromada s različitih lokacija. I time želimo simbolično pokazati da su iz svakog kutka Imotske krajine ljudi vozili 115-icu - ističe naš sugovornik.

U Imotskom kreće gradnja spomenika Mercedesu, evo kako će izgledati; U grad stiže i ekipa iz Njemačke s četrnaest unikatnih 'merđaša', sprema se pravi spektakl

Prema njegovim riječima, za nekoliko dana očistit će se teren, dopremiti kamen i onda će klesari početi svoj dio posla.

- Važno je napomenuti da će se usporedno urediti i oplemeniti i cijelo okruženje budućega spomenika koje će moći u svakom trenutku u ugodnom ambijentu, primiti brojne posjetitelje. Bit će tu klupe za sjedenje, informacijske ploče, zelenilo i cvijeće. Siguran sam da će podizanje Mercedesa, koji namjeravamo predstaviti javnosti za blagdan svetoga Ante sljedeće godine, izazvati veliko zanimanje kako domaćih ljudi, tako i stranaca.

Već ovih dana imamo nekoliko poziva iz Mercedesovih tvornica u Njemačkoj, ali i od naših prijatelja iz brojnih oldtimer klubova širom Europe, da im javimo točan datum otkrivanja spomenika kako bi uputili svoje delegacije. Vidjet ćete koliko će ljudi samo zbog prvog spomenika Mercedesu doći u Imotski. Spomenut ću da će cijeli projekt koštati oko 300 tisuća kuna, a taj novac već pripremamo preko donacija mnogih naših prijatelja - zaključuje Topić.